РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/118-19

16. мај 2019. године

Б е о г р а д

ЗАПИСНИК

22. СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 16. МАЈА 2019. ГОДИНЕ

Седница је почела у 11,10 часова.

Седницом је председавaла Маја Гојковић, председник Одбора.

Седници су присуствовали чланови Одбора: Жарко Богатиновић, Ивана Николић, Борка Грубор, Радослав Цокић, Јасминка Каранац, Душко Тарбук, Нада Лазић; као и заменици чланова Одбора: Бранко Поповић, Гордана Чомић, Предраг Јеленковић и Милена Ћорилић.

Седници нису присуствовали чланови Одобра: Милена Турк, Љубинко Ракоњац, Снежана Богосављевић Бошковић, Зоран Деспотовић, Ненад Милић и Бранка Стаменковић (заменик члана).

Седници су присуствовали представници Министарства заштите животне средине: министар за заштиту животне средине Горан Триван, шеф Кабинета министра Андреј Бојић, секретар Министарства Бранислав Атанасковић, помоћници министра: Александр Весић (Сектор за управљање животном средином) и Биљана Филиповић Ђушић (међународна сарадња и европске интеграције), Жељко Пантелић (надзор и предострожност у животној средини), Драгоје Павловић (финансијско управљање и контрола) и Слободан Перовић (стратешко планирање и пројекти), Александра Дошлић (начелник Одељења за заштићена подручја, геодиверзитет и еколошку мрежу) и директор Агенције за заштиту животне средине Филип Радовић.

На предлог председника Одбора, са 11 гласова за, једногласно, усвојен је следећи:

Д н е в н и р е д :

1. Информација о раду Министарства заштите животне средине за период новембар, децембар 2018. године и јануар 2019. године;
2. Разно.

Пре преласка на рад по утврђеном дневном реду, са 11 гласова за, једногласно, усвојен је Записник 21. седнице Одбора за заштиту животне средине, одржане 25. априла 2019. године.

Прва тачка дневног реда - **Информација о раду Министарства заштите животне средине за период новембар, децембар 2018. године и јануар 2019. године**

У уводном излагању, министар заштите животне средине Горан Триван указао је на недостатак довољног броја извршилаца у Министарству, с обзиром на то да постоји чак 180 слободних места по постојећој систематизацији, која би требало у овој години попунити расписивањем конкурса пре свега за правнике који се баве нормативом у животној средини.

Говорећи о Сектору за заштиту животне средине, истакао је учешће у свим регионалним иницијативама, као и пошовање свих конвенција и процедура које захтева Европска унија. Реализоване су активности које се односе на успостављање „Е- портала“ као и осавремењивање Министарства.

Истакао је да је Сектор за заштиту природе и климатске промене први пут имао павиљон на конференцији „Коп 24“, указавши на то да се курс Министарства мења од подразумеване легислативе ка оперативном и практичном деловању. Навео је да је повећан број израђених студија која се тичу заштите нових природних добара, као и да се ради на редефинисању националних паркова и свих осталих заштићених природних добара у складу са правилима европске и светске организације националних паркова. Спорно питање јесте да ли су сви национални паркови у Србији на целој својој површини заиста национални паркови будући да светска тенденција и пракса налажу другачије дефинисање њихових зона са циљем да се природа заштити.

Сектор за отпад и отпадне воде наставио је са свим досадашњим активностима усмереним првенствено на успостављање система за прераду отпадних вода и комуналног отпада. Да би се такав систем успоставио неопходно је било прво утврдити какво је стање у општинама на терену. Министарство финансија одобрило је кредит од око двеста милиона евра који ће бити оперативан на крају године. Тиме ће се финансирати и подржати израда пројектно-техничке документације за прераду отпадних вода.

Што се међународне сарадње тиче, нагласио је да је она изузетно активна, истакавши да је Република Србија, осим приступа свим међународним конвенцијама, добила и место потпредседника Скупштине УН за заштиту животне средине. Сматра да је тематика животне средине добила своје заслужено место у нашем друштву, пре свега јер се отвореније говори о проблемима, те је тиме и омогућено њихово лакше решавање.

Што се тиче питања финансија и ефикасног трошења буџета, истакао је да је крајем године добијен непредвиђени пројекат „Рашка-постројење за прераду отпадних вода“ који је смањио ефиксност реализације буџета за око двадесет процената.

У Сектору за надзор и предострожност је највише изражен недостатак извршилаца. Важно је напоменути да се константно врше обуке људи запослених у овом сектору. Ради се на томе да се субјекти и фирме преветнивно обилазе и упућују како да уђу у што лакшу и бољу реализацију својих законских обавеза.

Навео је да се у протеклом периоду Агенција за заштиту животне средине бавила изменама Закона о накнадама, као и праћењем регистрованих вредности лошег квалитета ваздуха у срединама у Србији. Ради се на повећању мреже мерних станица по општинама, будући да добијени подаци нису у просеку објективни. На крају је изразио своје задовољство будући да је Агенција за заштиту животне средине постала део европске Агенције, што сматра признањем за рад Агенције.

Председник одбора Маја Гојковић поставила је питање да ли се Нацрт закона о климатским променама налази у Влади Републике Србије и да ли би могао бити разматран у Народној скупштини у јуну или јулу месецу ове године, као и да ли можемо очекивати још неке предлоге закона у скоријем периоду. Питала је и да ли је могуће отварање Преговарачког поглавља 27 у планираном року који је само Министарсво за заштиту животне средине себи задало - а то је септембар 2019. године, како би Одбор могао да размотри Предлог преговарачке позиције.

Министар заштите животне средине Горан Триван рекао је да је завршен Нацрт закона о климатским променама и да је јавна расправа одржана, као и да су изнети добри предлози којим Министарство жели да допуни постојећи нацрт, додавши да је исти већ сад спреман да уђе у процедуру. Такође, додао је да сматра да законе треба мењати на сваке две-три године, како би се усклађивали са светским стандардима, као и стандардима ЕУ. Што се тиче Поглавља 27, истакао је јако добру сарадњу са Европском комисијом, па сматра да ћемо, уколико будемо урадили свој део посла, бити ускоро спремни за отварање Поглавља 27.

У дискусији, која је уследила, члан Одбора Жарко Богатиновић навео је да је Делегација ЕУ финансирала изградњу постројења за пречишћавање отпадних вода у граду Лесковцу, да је постројење завршено и пуштено у пробни рад, али да је проблем колектор, који је грађен у периоду од 2009. до 2012. године, а који због разних проблема не функциноше. Навео је да се ради нови пројекат за изградњу новог колектора, који би одговарао, али да постоји проблем у вези са цевима, будући да би Министарство грађевине требало да да сертификат о квалитету цеви, али одбија да то учини, док Министарство за заштиту животне средине на томе инсистира. Истакао је да је у програму и трећа фаза пројекта за изградњу канализационе мреже, финансирана од стране Владе Холандије, која је донирала 8,9 милиона евра за 80 километара канализационе мреже за сва насеља која гравитирају у околини изграђеног постројења, па је зато неопходно што пре решити наведени проблем.

Слободан Перовић, помоћник министра за стратешко планирање и пројекте, навео је да радови на све три групе послова теку паралелно, и на изградњи колектора, и на линији муља, коју финансира Европска делегација, и на секундарној канализационој мрежи. Истакао је да је проблем сертификата квалитета тема о којој се интезивно расправља и сматра да ће се веома брзо доћи до задовољавајућег решења.

Члан Одбора Борка Грубор изразила је захвалност у своје и име својих суграђана Лознице због елиминисања цијанидних соли из центра града. Поставила је питање да ли важи договор за елиминацију опасног опада из бивше хемијске фабрике Вискоза, а поставила је и питање Зајаче и опасне депоније, додавши да ту санација траје дуго, да се пројекти праве изнова и изнова, док нови власник већ планира да на ту несанирану депонију одлаже нови отпад. Подсетила је и на то да асфалтирање једног дела регионалног пута није могуће завршити управо због несаниране депоније.

Министар заштите животне средине Горан Триван похвалио је кооперативност и ажурност локалне самоуправе града Лознице, као и лично залагање Борке Грубор, додавши да ће се наставити са адекватним збрињавањем опасног отпада из фабрике Вискоза, у оквиру финансијских могућности. Што се тиче проблема Зајаче, напоменуо је да је склопљени уговор лош и да се мора раскинути и још једном замолио да се настави са заједничком ажурношћу и сарадњом.

Председник Одбора Маја Гојковић напоменула је да се у Извештају појавила омашка у делу где пише да је уклоњено милијарду и седамсто хиљада тона опасног отпада и замолила да се та техничка грешка уклони.

Заменик члана Одбора Гордана Чомић предложила је да, када се ради о Нацрту закона о климатским променама, у следећој информацији о раду Министарства буде наведено који је конкретан проблем, која анализа представља проблем и где тачно постоји недостатак новца, како би се јасно дефинисали проблеми на којима је потребно радити.

Пошто је, сагласно члану 229. Пословника Народне скупштине, Одбор размотрио Информацију о раду Министарства заштите животне средине за период новембар, децембар 2018. године и јануар 2019. године, на предлог председника Одбора, са 11 гласова за, једногласно, Одбор за заштиту животне средине одлучио је да Информацију прихвати, о чему је извештај поднео Народној скупштини.

Друга тачка дневног реда – **Разно**

Поводом ове тачке дневног реда није било предлога ни дискусије.

Седница је завршена у 12,10 часова.

СЕКРЕТАР ПРЕДСЕДНИК

Милица Башић Маја Гојковић